काठमाडौं ओपन गल्फमा शिवरामको अग्रता
शिवराम श्रेष्ठले ६ अन्डर ६२ को स्कोरकार्ड बनाएपछि सूर्य नेपाल काठमाडौं ओपन गल्फको पहिलो दिन २ स्ट्रोकको अग्रता लिएका छन् ।
काठमाडौँ — शिवराम श्रेष्ठले ६ अन्डर ६२ को स्कोरकार्ड बनाएपछि सूर्य नेपाल काठमाडौं ओपन गल्फको पहिलो दिन २ स्ट्रोकको अग्रता लिएका छन् ।सूर्य नेपाल गल्फ टूरअन्तर्गतको प्रतियोगितामा पार–६८ रोयल नेपाल गल्फ क्लवमा मंगलबार भुवन नगरकोटी र एमेच्योर टंकबहादुर कार्की ४ अन्डर ६४ को स्कोरसाथ संयुक्त दोस्रो स्थानमा रहे । धनबहादुर थापा र रमेश मगर समान तीन अन्डर ६५ को स्कोरसहित संयुक्त चौथो स्थानमा रहे । त्यस्तै विकास अधिकारी दुई अन्डर ६६ स्कोरसाथ छैटौं स्थानमा छन् ।भेट्रान प्रो दीपक मगर र एमेच्योर सुवास तामाङ समान एक अन्डर ६७ स्कोरसाथ सातौं तथा सात पार ६८ अंकसाथ शुक्रबहादुर राई नवौं स्थानमा छन् । शीर्ष वरीयताका शिवरामले फ्रन्टनाइनमा दुई अन्डर ३२ र ब्याकनाइनमा चार अन्डर ३० को प्रदर्शन गरे । शिवरामले तेस्रो र पाँचौं होलमा बर्डी प्रहार गर्दा चौथो होलमा इगल स्कोर गरे । दोस्रो र नवौं होलमा भने उनले बोगी खेपेका थिए । ब्याकनाइनमा शिवरामले दसौं र १६ औं होलमा बर्डी तथा १३ औं होलमा इगल प्रहार गरेका थिए । प्रतियोगितामा ३३ व्यावसायिक र ८ एमेच्योर गल्फरको सहभागिता छ । ५ लाख ५१ हजार २५० पुरस्कार राशिको प्रतियोगिता विजेताले ९५ हजार र उपविजेताले ६५ हजार र तेस्रो हुनेले ५५ हजार रुपैयाँ पुरस्कार पाउनेछन् ।